同道士錢泠然尋澗水源
作者：陳師道
朝代：宋

paragraphs: 曉領黄冠子，步尋東澗源。
拖筇探清淺，垂手弄潺湲。
岸閣殘花片，槎留舊漲痕。
鳳潛丹穴邃，龍卧古潭渾。
脩竹青垂蔭，長蘿翠可捫。
忽驚穿藥圃，不覺到雲根。
嶝外看飛鳥，崖邊見飲猿。
援琴寫山水，布席坐蘭蓀。
白石支棋局，青沙藉酒尊。
醉歌歸路穩，洞口月黄昏。